Legjobb számai a lesiklás és a szuperóriás-műlesiklás, de minden számban szerzett már Világkupa-pontot. 2007-ben Altenmarktban ezüstérmet szerzett lesiklásban a juniorok között. Első felnőtt versenyén 2007 decemberében vehetett részt, a linzi óriás-műlesikláson. Élete első felnőtt lesikló versenyét hazai pályán, St. Moritzban futhatta. Itt rögtön a 3. helyen végzett, annak ellenére, hogy az utolsó métereken elesett, mindössze 35 századmásodperccel maradt le a győzelemről. Egy évvel később itt nyerte meg első versenyét szuper óriás-műlesiklásban. 17 évesen és 237 naposan ezzel ő lett minden idők legfiatalabb sielője, aki világkupa-versenyt nyert ebben a számban. A 2009-es alpesisí-világbajnokságon két ezüstérmet szerzett, lesiklásban és szuper kombinációban. A 2013-as alpesisí-világbajnokságon egy ezüstérmet szerzett, szuperóriás-műlesiklásban. A 2014. évi téli olimpiai játékok során bronzérmes lett, lesiklásban. A 2017-es alpesisí-világbajnokságon egy újabb bronzérmet nyert szuperóriás-műlesiklásban. 2018. július 11-én hozzáment Valon Behrami futballistához (azóta versenyez Lara Gut-Behrami néven). Folyékonyan beszél olaszul, németül, franciául, angolul és spanyolul is. Karrierje eddigi legnagyobb sikerét a 2021-es alpesisí-világbajnokságon érte el Cortina d’Ampezzoban, ahol szuperóriás-műlesiklásban és óriás-műlesiklásban is világbajnok lett, valamint lesiklásban is szerzett még egy bronzérmet.